FI Euroopan unionin virallinen lehti C 206/29

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 206/13)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”KARLOVARSKÉ TROJHRÁNKY”

EY-nro: CZ/PGI/005/0397/19.10.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a, CZ-160 68 Praha 6 Puhelin: (420) 220 383 111 Faksi: (420) 224 324 718 Sähköposti: posta@upv.cz

2. Ryhmittymä:

Nimi: Sdružení výrobců Karlovarských trojhránků Osoite: Slepá 517/1, CZ-360 05 Karlovy Vary Puhelin: (420) 353 563 006 Faksi: (420) 353 563 006 Sähköposti: obchod@karlovarskapekarna.cz Kokoonpano: tuottaja/jalostaja ( X ) muu ( )

3. Tuotelaji:

Luokka 2.4: Leipomo-, konditoria-, makeis- ja keksituotteet — vohvelit

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Karlovarské trojhránky”

4.2 Kuvaus: ”Karlovarské trojhránky” valmistetaan perinteisen reseptin mukaisesti leikkaamalla kolmikulmaisia kappaleita (erilaisten sekoitusten kera kypsennetyistä — ks. jäljempänä) pyöreistä ja litteistä ”Karlovarské oplatky” -vohveleista. ”Karlovarské oplatky” -vohveleita (Karlovy Varyn vohveleita) pinotaan kahdeksan päällekkäin siten, että niiden välissä on kaakao- tai suklaatäyte. Vohvelipino leikataan sen jälkeen ”Karlovarské trojhránky” -tuotteen lopulliseen muotoon kolmikulmaisiksi kappaleiksi (8 kpl). Valmiit tuotteet pakataan yhden tai useamman kappaleen pakkauksiin.

”Karlovarské trojhránky” -tuotteen pohjana olevat ”Karlovarské oplatky” -vohvelit valmistetaan pyöreinä, litteinä vohveleina, joiden läpimitta on noin 19 cm. Vohveli koostuu kahdesta ohuesta levystä, joiden reunassa kiertää tuotteelle tunnusomainen lehvää esittävä 30 mm:n levyinen kohokuvio. Sen alla on vähintään 20 mm:n levyinen ympyrän muodossa oleva teksti ”Karlovarské oplatky”. Keskellä levyä on Karlovy Varyn kylpyläkaupungin symbolina joko kivennäisvesilähdettä tai gemssiä esittävä kuvio. ”Karlovarské oplatky” -vohvelit valmistetaan raaka-aineista, joissa Karlovy Varyn kivennäisvedellä on merkittävä osuus tuotteen maun ja kosteuspitoisuuden kannalta. Levyt kypsennetään yhdessä sokeri-pähkinäsekoituksen kanssa. Sekoituksessa voidaan vaihtoehtoisesti käyttää myös mantelia, kaakaota, vaniljaa tai kanelia. Vohvelit ovat lohkeavia, keveitä ja ohuita. Niiden tuoksu ja maku ovat tunnusomaisia.

”Karlovarské oplatky/trojhránky” valmistetaan seuraavista perusraaka-aineista: vehnäjauho, Karlovy Varyn kivennäisvesi, kasvisrasva, sokeri, maito, munaseos, tärkkelys, leivinjauhe, voi ja lisäksi (maun mukaan) joko pähkinä, manteli, kaakaojauhe, vanilja ja kaneli.

Käytetyllä Karlovy Varyn kivennäisvedellä on maantieteellisesti rajatulle alueelle tyypillisiä erityisominaisuuksia, jotka antavat leimansa ”Karlovarské oplatky/trojhránky” -tuotteen erityislaadulle, erityisesti lohkeavuudelle sekä tuoksulle ja maulle. Karlovy Varyn kivennäisvesi on bikarbonaatti-, sulfaatti- kloridi- ja natriumpitoinen luonnollinen kivennäisvesi, joka nousee pintaan siirroksen kohdalta noin 800 metrin syvyydestä. Vedellä on 73 °C:n lämpötila ja seuraava koostumus: litium, natrium, kalium, rubidium, cesium, kupari, beryllium, magnesium, kalsium, strontium, sinkki, kadmium, alumiini, tina, lyijy, arseeni, antimoni, seleeni, mangaani, rauta, koboltti, nikkeli, fluoridit, kloridit, bromidit, sulfaatit, bikarbonaatit, karbonaatit ja piihapot. Kyseistä vettä on käytetty Karlovy Varyssa — Tšekin tärkeimmässä kylpyläkaupungissa — jo vuosisatojen ajan kroonisten mahahaavojen, sappiteiden toimintahäiriöiden (mukaan luettuna sappirakon poisto), haiman ja maksan kroonisten häiriöiden, munuaiskivien ja kihdin hoitoon.

4.3 Maantieteellinen alue: Karlovy Varyn kaupungin maarekisterialue.

4.4. Alkuperätodisteet: Tuotanto täyttää voimassa olevan elintarvikelainsäädännön vaatimukset, ja valmistusprosessin aikana sovelletaan HACCP-valvontajärjestelmää. Valmistajat pitävät kirjaa raaka-aineiden (mm. Karlovy Varyn kivennäisveden) toimittajista ja valmiiden tuotteiden vastaanottajista. Jokainen tuote varustetaan merkinnöillä, joihin sisältyy valmistajan nimi ja osoite. Tuote-eritelmän mukaisuutta valvoo paikallinen valtion viranomainen eli valtion maatalous- ja elintarvikeviraston (Státní zemědělská a potravinářská inspekce) Plzeňin aluevirasto.

4.5 Valmistusmenetelmä: ”Karlovarské oplatky” -vohveli, josta ”Karlovarské trojhránky” valmistetaan koostuu kahdesta ohuesta pyöreästä levystä, joiden läpimitta on n. 19 cm ja joissa on tunnusomainen kohokuvio (ks. kohta 4.2). Taikina valmistetaan sekoittamalla edellä mainitut aineet (ks. kohta 4.2) tuoreen Karlovy Varyn kivennäisveden kanssa. Vohvelilevyt kypsennetään, kostutetaan Karlovy Varyn kivennäisvedellä ja paistetaan yhteen kaksi levyä kerrallaan yhdessä sokeri-pähkinäseoksen (tai muunmakuisen seoksen — ks. kohta 4.2) kanssa. Valmistusprosessin päätteeksi ”Karlovarské oplatky” -vohveleita pinotaan kahdeksan päällekkäin siten, että niiden välissä on kaakao- tai suklaatäyte. Täyte valmistetaan seuraavista raaka-aineista: suklaarouhe, kovetettu kasvisrasva, maitojauhe, kaakao, sokeri, soijajauhe ja ”Karlovarské oplatky” -vohvelirouhe. Vohvelirouhetta (kypsennettyä ja rouhittua ”Karlovarské oplatky” -vohvelia) lisätään täytteeseen 7 % täytteen kokonaissisällöstä. Täytteen raaka-aineet sekoitetaan vähitellen koostumukseltaan kermamaiseksi. Täyte levitetään ”Karlovarské oplatky” -vohveleiden päällyspuolelle. Vohveleita pinotaan sitten kahdeksan päällekkäin, pino puristetaan tiiviiksi, ylimääräinen täyte kaavitaan reunoilta pois ja pino leikataan kahdeksaksi kolmikulmaiseksi kappaleeksi. Näin saadut ”Karlovarské trojhránky” -tuotteet pakataan joko yksittäin tai useita tuotteita sisältäviin (150 tai 200 gramman) pakkauksiin.

Laadun ja erityisominaisuuksien säilyttämiseksi ainakin vohveleiden valmistuksen, kostuttamisen ja kokoonpaistamisen on tapahduttava maantieteellisesti rajatulla alueella.

4.6 Yhteys maantieteelliseen alkuperään: ”Karlovarské trojhránky” -tuotteen erityisominaisuudet johtuvat perinteisestä reseptistä sekä siitä, että tuotteen valmistuksessa käytetään ominaisuuksiltaan erityistä Karlovy Varyn kivennäisvettä, jota saadaan maantieteellisen rajatun alueen lähteistä (ks. kohta 4.2).

Ensimmäiset historialliset maininnat lähtötuotteen eli ”Karlovarské oplatky” -vohveleiden valmistuksesta maantieteellisesti rajatulla alueella ovat peräisin 1700-luvun puolivälistä. ”Karlovarské trojhránky” -tuotteen valmistus kytkeytyy tähän yli 200 vuoden pituiseen perinteeseen. Nykyään Karlovy Varyn kunnanviranomaiset ja valtakunnallinen Czech Tourism -organisaatio käyttävät ”Karlovarské trojhránky” -tuotetta Karlovy Varyn kaupungin esittelyyn ja mainontaan kansainvälisissä tapahtumissa ja kampanjoissa. Tuotteen laadusta ja suosiosta todistaa esimerkiksi se, että se esiteltiin vuonna 2005 Edinburghissa Skotlannissa pidetyssä EU-Japan Food Festival -tapahtumassa, ja myös maailmankuulu jääkiekkoilija Jaromír Jágr mainitsee sen yhtenä suosikkiherkkunaan.

”Karlovarské trojhránky” -alkuperäisnimitys rekisteröitiin 11. helmikuuta 2000 Tšekin alkuperänimitysten rekisteriin numerolla 171 ja 29. toukokuuta 2001 kansainvälisesti Lissabonin sopimuksen nojalla numerolla 838.

4.7 Valvontaelin:

Nimi: Státní zemědělská a potravinářská inspekce, inspektorát Plzeň Osoite: Jiráskovo náměstí 8, CZ-308 58 Plzeň 8 Puhelin: (420) 377 433 411 Faksi: (420) 377 455 229 Sähköposti: plzen@szpi.gov.cz

4.8 Merkinnät: ”KARLOVARSKÉ TROJHRÁNKY”

Tuotteen nimen on oltava hallitsevassa asemassa tuotteen etupuolella tai pakkauksessa.

(1) EUVL L 93, 31.3.2006, s. 12.